[Video] Selfde rowers dalk betrokke by nóg ŉ transitorooftogArgieffoto Slegs ŉ dag nadat ŉ transitoroofdrama hom Maandag naby Lydenburg in Mpumalanga afgespeel het, is nog ŉ transitovoertuig Dinsdagmiddag op die N4 tussen Kanyamazane en Matsulu deur rowers oopgeblaas. Kol. Mtsholi Bhembe, woordvoerder van die polisie, het gesê die transitovoertuig het omstreeks 13:30 vanaf Matsulu in die rigting van Kanyamazane gery toe die rowers toegeslaan het. ŉ Groep van tussen agt tot 10 mans in vier voertuie, ŉ swart Mercedes-Benz, ŉ ongeïdentifiseerde bakkie, ŉ wit BMW en ŉ grys BMW, het tot langs die transitovoertuig gery voordat hulle op die voertuig losgebrand het. Die transitovoertuig het tot stilstand gekom, die groep mans het die voertuig bestorm en die twee veiligheidswagte uit die voertuig gedwing. “Die verdagtes het ploftoestelle gebruik om die kluis oop te blaas, voordat hulle met ŉ onbevestigde bedrag kontant in dieselfde voertuie van die toneel gevlug het,” het Bhembe gesê. “Die polisie ondersoek die moontlikheid dat dit dieselfde groep is wat Maandag ŉ transitorooftog in die Lydenburg-gebied uitgevoer het.” Maroela Media het vroeër berig ŉ transitovoertuig is omstreeks 06:20 Maandag beroof terwyl die voertuig vanaf Mbombela (Nelspruit) na Lydenburg op pad was. Tydens hierdie rooftog het die verdagtes die transitovoertuig met hul motor gestamp wat veroorsaak het dat dit omgeslaan het. Hulle het daarna ook ploftoestelle gebruik om die kluis oop te blaas voordat hulle met kontant op die vlug geslaan het. Lt.genl. Mondli Zuma, provinsiale polisiekommissaris in Mpumalanga, het gesê dit is uiters kommerwekkend dat hierdie rooftogte op so ŉ gewaagde en georganiseerde manier uitgevoer is. “Ons bespreek die kwessie met die private veiligheidsbedryf, veral diegene wat kontant vervoer, om hul bedrywighede te hersien en te kyk waar daar leemtes is,” het Zuma gesê. Enigiemand met meer inligting oor bogenoemde voorvalle word versoek om ao. Zephaniah Phiri by 082 449 0339 of Crime Stop by 0860 010 111 te bel.